钦定古今图书集成/明伦汇编/氏族典/第575卷 > 完颜仲德
## 钦定古今图书集成/明伦汇编/氏族典/第575卷 > 完颜仲德

按《金史完颜仲德传》：“仲德本名忽斜虎合懒路人。少
颖悟不群，读书习策论，有文武才。中泰和三年进士
第，历仕州县。贞祐用兵，辟充军职。尝为大元兵所俘，
寻率诸降人万馀来归。宣宗召见，奇之，授邳州刺史。
哀宗即位，遥授同知归德事。正大六年，移知巩昌府。
仲德招集散亡，得军数万，依山为栅，屯田积糓，人多
归焉。”八年四月，诏授仲德巩昌行省。天兴元年九月，
拜工部尚书、参知政事，行尚书省事于陕州。会上以
蜡丸征诸道兵入援，仲德提举孤军，间关百死。至汴。
至之日，适上东迁，妻子在京师五年矣，仲德不入其家，趋见上于宋门，问东幸之意，知欲北渡，力谏不从。
二年正月，车驾至归德，以仲德行尚书省于徐州。五
月，诏赴行在。六月，诏仲德议迁蔡。仲德雅欲奉上西
幸，因赞成之。及蔡领省院，事无钜细，率亲为之，选士
括马，缮治甲兵，未尝一日无西志，近侍左右，不愿迁
徙。未几，大兵梗路，竟不果行，仲德每以不得西迁为
恨。九月，蔡城戒严。十一月辛丑，大兵以攻具傅城，仲
德营画御备，未尝一至其家，拊存军士，无不得其懽
心。将校有战亡者，亲为赙祭，哭之尽哀。三年正月戊
申，大兵凿西城为五门，整军以入，督军鏖战，及暮乃
退，声言来日复集。己酉，大兵果复来，仲德率精兵一
千巷战，自卯及已，俄见子城火起，闻上自缢，谓将士
曰：“吾君已崩，吾何以战为？吾不能死于乱兵之手，吾
赴汝水，从吾君矣，诸君其善为计。”言讫赴水死。仲德
状貌逾常人，平生喜怒未尝妄发，闻人过，尝护讳之。
虽在军旅，手不释卷，门生故吏每以名分教之。家素
贫，敝衣粝食，终其身晏如也。雅好宾客及荐举人材，
人有寸长，极口称道。其掌军务，赏罚明信，号令严整，
故所至军民为用，至危急死生之际，无一“士有异志
者。南渡以后，将相文武，忠亮无瑕”，仲德一人而已。